R120 miljoen se kontant tydens onluste gebuitArgieffoto ter illustrasie. (Foto: Unsplash) Die Suid-Afrikaanse Bankrisiko-inligtingsentrum (Sabric) sê hulle is bekommerd oor die gebrek aan intelligensie en die regering se trae reaksie op grootskaalse onluste wat in KwaZulu-Natal en Gauteng plaasgevind het. Dié onluste, sê Sabric, het groot skade aan die banksektor se infrastruktuur tot gevolg gehad. Sabric kon vasstel dat 1 227 kitsbanke en 310 banktakke tussen 9 en 17 Julie beskadig of vernietig is. “Geweld is gebruik om by 256 kitsbanke in te breek en 36 outomatiese tellermasjiene is fisiek verwyder van die plek waar hulle gestaan het,” het Sabric Woensdag in ŉ verklaring gesê. Daar is ook by 82 kluise by banktakke ingebreek. “Die hoeveelheid kontant wat by OTM’s en banktakke gesteel is, beloop amper R120 miljoen. Dié bedrag sluit nie skade aan infrastruktuur in nie.” Sabric is veral bekommerd oor die diefstal van kontant. “Nie al die note is met kleurstof bevlek nie en hierdie note sal nou weer in die ekonomie ingestoot word. Dit kan boonop gebruik word om georganiseerde misdaad te befonds en korrupte wetstoepassers om te koop,” sê Nischal Mewalall, uitvoerende hoof van Sabric. Sabric het ŉ beroep op sakeondernemings gedoen om seker te maak hulle fasiliteer nie agterdogtige transaksies nie en om onmiddellik sulke transaksies by die sentrum vir finansiële intelligensie aan te meld.